A Projekt rövid bemutatása

A kormány kifejezett szándéka hazánk versenyképességének növelése, a lakosság közigazgatásba vetett bizalmának visszaállítása, a bürokrácia okozta indokolatlan társadalmi terhek mérséklése. A cél eléréséhez jelentős lépést jelent a lakossági adminisztratív terhek csökkentése.

Az elmúlt években több próbálkozás volt az adminisztratív terhek csökkentésére, azonban valamennyi kísérlet csak részeredményeket hozott, a tényleges megvalósításig legtöbb esetben nem jutott el. Ennek következményeként ma Magyarországon a közigazgatás sok esetben önmagáért létező, az állampolgárokra és a belső működésen belül egyaránt magas adminisztratív terheket rovó intézményként jelenik meg, ahol az eljárások túlszabályozottak, bonyolultak, nehezen érthetőek.

A Magyary Zoltán Közigazgatás-fejlesztési Program intézkedési tervének 15. pontja értelmében egyszerűsítési programot kell indítani a lakosságra nehezedő adminisztratív terhek csökkentése érdekében. Az 1304/2011. (IX. 2.) Korm. határozat a Magyary Program Egyszerűsítési Programjának elfogadásáról ezt a célt szolgálja és a jelen pályázat tartalmi alapjául szolgál.

A határozat mellékletében felsorolt, az EMMI felelősségébe tartozó eljárások közül az alábbiak egyszerűsítését kívánjuk jelen projekttel megvalósítani:

* Család, gyermek (24 db eljárás)
* Szociális ellátások (19 db eljárás)
* Közoktatás, felsőoktatás (1 db eljárás)
* Ingatlannal kapcsolatos ügyek (1 db eljárás)
* Nyugdíjjal kapcsolatos ügyek (22 db eljárás)
* Házassági ügyek (1 db eljárás)
* Egészségbiztosítási ellátások (15 db eljárás)
* Összesen: 83 db eljárás

A pályázat célcsoportja az eljárásokban résztvevő, a közigazgatási szolgáltatásokat igénybevevő lakossági ügyfelek csoportja. Így célcsoportunk kiterjed gyakorlatilag a teljes magyar társadalomra. A pályázat célja a célcsoportra háruló adminisztratív terhek nagyságának 25%-kal való csökkentése. A Projekt megvalósításával az állampolgárok számára érzékelhető változást kívánunk elérni az ügyintézés során, mindezt úgy, hogy a közigazgatásra háruló leterheltség lehetőség szerint ne növekedjen.

A Projekteket munkacsoport alapú munkaszervezéssel valósítjuk meg, amelybe az illetékes minisztériumi szakfőosztályok mellett a háttérintézmények munkatársait is bevonjuk. A Projekt során a Közigazgatási és Igazságügyi Minisztérium Közigazgatási Stratégiáért Felelős Helyettes Államtitkársága (továbbiakban: KIM KSFHÁT) által kidolgozott dokumentum sablonok kitöltését végezzük el valamennyi eljárásra vonatkozóan, majd ehhez kapcsolódva javaslatot teszünk a kapcsolódó jogszabályok módosítására is. Az eljárásban részt vevő ügyintézők számára ügyintézési segédletet, az ügyfelek számára pedig ügyleírásokat biztosítunk.